
A bizottság ülésére meghívást kap: Zalaegerszeg MJV Önkormányzata Közgyűlésének tagjai


Tisztelt Közgyűlés!
Városi Diákönkormányzatunk a tanév folyamán több diákfórumot is szervezett a város különböző iskoláiban. Mindegyik alkalommal sikeresen zártuk a fórumot, ahol nagyon sok kiváló előterjesztési ötlet született meg. Az általam előterjesztésre hozott javaslat a Zrínyi Miklós Gimnáziumban került felvetésre. Ezért a Zalaegerszegi Városi Diákönkormányzat javaslatot tesz egy úgynevezett ,,Társasjáték Kávézó” létrehozására. A program célja, hogy a városi diákság minél jobban megismerje egymást, közösségépítő hatása legyen és fejlődjön köztük a kommunikáció és sok mindent meg tudjanak egymással osztani. Ezeket a diákok közös játék közben egy kávé, tea vagy akár sütemények mellett tudnák megvalósítani. Véleményem szerint ez minden nap egy jó lehetőséget adhat a diákoknak, a fárasztó mindennapokokhoz, hogy kicsit pihenjenek és egyben szórakozzanak és kapcsolatokat teremtsenek.
A program elősegítené a diákok közti összetartó erő növelését hiszen a közös játékok beszélgetések sora követné egymást. A lehetőség városi szintre terjedni, tehát nem csak egy iskola diákjai, hanem az egész város diáksága tudnak találkozni együtt minőségi időt eltölteni, tervezni, gondolkodni, amely esetlegesen még a mi munkánkat is segítheti. Helyszínnek egy nagyobb tér szükséges, hogy minden diák kellemesen elférjen, ezért az eseményt a VMK Café-ban valósítanánk meg, amennyiben engedélyt kapunk a program megtartására. A rendszerességet illetően három havonta szeretnénk a programot megtartani, természetesen az érdeklődéstől függően ezt tudjuk változtatni. A társasjátékokat tekintve, a VMK-ban található Társasjáték Klubbal szeretnénk együttműködni és tőlük társasjátékokat kölcsönözni.
A társasjátékok kiválasztásánál fontos szempont a változatosság és az, hogy minden résztvevő megtalálja a számára leginkább megfelelő játékformát. Ennek megfelelően a program keretében többféle játéktípus jelenhetne meg, például:
•	könnyed, gyors partijátékok (pl. kommunikációt és kreativitást fejlesztő játékok),
•	stratégiai játékok, amelyek a logikus gondolkodást és a tervezést erősítik,
•	kooperatív játékok, ahol a résztvevők közösen dolgoznak egy cél elérésén,
•	valamint klasszikus, mindenki által ismert társasjátékok, amelyek könnyen bekapcsolódási lehetőséget biztosítanak az új résztvevők számára is.
A program tovább színesíthető lenne különböző tematikus estekkel (pl. stratégiai est, partyjáték est), illetve alkalomszerű versenyek megszervezésével. A versenyek lehetnek egy-egy játékhoz kötődő mini bajnokságok, ahol a résztvevők több fordulón keresztül mérhetik össze tudásukat, de akár csapatversenyek is kialakíthatók, amelyek még inkább erősítik az együttműködést és a közösségi élményt.
A versenyek során kisebb nyeremények (pl. ajándékok, oklevelek) is kiosztásra kerülhetnének, amelyek tovább növelik a motivációt és az élményt. Emellett lehetőség nyílhat arra is, hogy a résztvevők saját kedvenc játékaikat is elhozzák, így a program még inkább személyessé és változatossá válhat.
Határozati javaslat:
A Zalaegerszegi Városi Diákönkormányzat testülete vállalja a társasjáték délutánok megszervezését, egyúttal kéri Zalaegerszeg Megyei Jogú Város Önkormányzata, valamint a Keresztury Dezső Városi Művelődési Központ támogatását a program megvalósításához, különös tekintettel a helyszín biztosítására és a szervezési feltételek elősegítésére.
Zalaegerszeg, 2026. április 22.
	Szőllősi Bálint s.k.

